b'\n_START_ARTICLE_\nMauno Pelkonen\n_START_PARAGRAPH_\nMauno Antero Pelkonen (1. helmikuuta 1911 Kotka \xe2\x80\x93 17. syyskuuta 1969) oli suomalainen kirjailija, p\xc3\xa4\xc3\xa4toimittaja ja yhteiskunnallinen vaikuttaja. Kirjailijana h\xc3\xa4n k\xc3\xa4ytti my\xc3\xb6s nimimerkki\xc3\xa4 A. Tiera ja lehtipakinoitsijana nimimerkki\xc3\xa4 Mani._NEWLINE_Mauno Pelkonen k\xc3\xa4vi ammattikoulun ja ty\xc3\xb6skenteli sen j\xc3\xa4lkeen jonkin aikaa metallit\xc3\xb6iss\xc3\xa4. H\xc3\xa4n opiskeli Ty\xc3\xb6v\xc3\xa4en Akatemiassa Kauniaisissa vuosina 1931\xe2\x80\x931932 ja sen j\xc3\xa4lkeen Yhteiskunnallisen korkeakoulun sanomalehtiopin linjalla. Opinnot keskeytyiv\xc3\xa4t, kun talvisota syttyi. Sodan j\xc3\xa4lkeen Pelkonen ty\xc3\xb6skenteli SAK:ssa toimitsijana._NEWLINE_Mauno Pelkonen aloitti sanomalehtialan ty\xc3\xb6t vuonna 1943 Savon Kansan toimitussihteerin\xc3\xa4 Kuopiossa. Sen j\xc3\xa4lkeen h\xc3\xa4n ty\xc3\xb6skenteli toimittajana Helsingiss\xc3\xa4 sosialidemokraattisen nuorisoliiton Ty\xc3\xb6l\xc3\xa4isnuoriso-lehdess\xc3\xa4. H\xc3\xa4meen Kansan p\xc3\xa4\xc3\xa4toimittajaksi h\xc3\xa4net valittiin vuonna 1948, ja siin\xc3\xa4 ty\xc3\xb6ss\xc3\xa4 h\xc3\xa4n jatkoi kuolemaansa saakka._NEWLINE_Kunnallispolitiikassa_NEWLINE_Mauno Pelkonen toimi H\xc3\xa4meenlinnan kaupunginvaltuutettuna yht\xc3\xa4jaksoisesti vuodesta 1953 alkaen, v\xc3\xa4lill\xc3\xa4 sosialidemokraattisen valtuustoryhm\xc3\xa4n puheenjohtajana. H\xc3\xa4n oli kunnallispoliittisen uransa aikana my\xc3\xb6s useissa lautakunnissa joko j\xc3\xa4senen\xc3\xa4 tai puheenjohtajana._NEWLINE_Teknisten asioiden lautakunnan puheenjohtajana h\xc3\xa4n toimi vuodesta 1953 l\xc3\xa4htien. Siin\xc3\xa4 teht\xc3\xa4v\xc3\xa4ss\xc3\xa4 h\xc3\xa4n perehtyi nopeasti kasvavan kaupungin vaativiin kunnallisteknisiin hankkeisiin ja koko kaupungin kehitt\xc3\xa4miseen._NEWLINE_Kanta-H\xc3\xa4meen Seutukaavaliiton hallituksen puheenjohtajana Pelkonen vaikutti laajasti my\xc3\xb6s koko maakunnan seutusuunnittelussa ja kehityksess\xc3\xa4._NEWLINE_Sosialidemokraattisessa liikkeess\xc3\xa4_NEWLINE_Kiinnostuksensa ty\xc3\xb6v\xc3\xa4enliikkeeseen, sen historiaan ja sosialismin teoriaan Pelkonen sai perint\xc3\xb6n\xc3\xa4 is\xc3\xa4lt\xc3\xa4\xc3\xa4n. H\xc3\xa4n liittyi 17-vuotiaana Kotkan sosialidemokraattiseen ty\xc3\xb6l\xc3\xa4isnuoriso-osastoon. Kotkassa h\xc3\xa4net valittiin piiritoimikuntaan, ja Kuopiossa h\xc3\xa4n toimi vuosina 1944\xe2\x80\x931945 Kuopion sosialidemokraattisen nuorisopiirin puheenjohtanana. Vuonna 1968 Sosialidemokraattisen Nuorison Keskusliitto kutsui h\xc3\xa4net kunniaj\xc3\xa4senekseen._NEWLINE_Sosialidemokraattiseen puolueeseen Pelkonen liittyi vuonna 1933 Kotkan Ty\xc3\xb6v\xc3\xa4enyhdistyksen kautta. Aina muuttaessaan kotipaikkaa h\xc3\xa4n liittyi paikalliseen sos.dem. yhdistykseen ja toimi monessa johtokunnan j\xc3\xa4senen\xc3\xa4._NEWLINE_H\xc3\xa4meenlinnan sosialidemokraattisen kunnallisj\xc3\xa4rjest\xc3\xb6n puheenjohtajana ja vuodesta 1958 l\xc3\xa4htien h\xc3\xa4n toimi useita vuosia sos.dem. piirij\xc3\xa4rjest\xc3\xb6n puheenjohtajana._NEWLINE_H\xc3\xa4n oli useaan otteeseen my\xc3\xb6s ehdolla eduskuntavaaleissa, ja oli v\xc3\xa4h\xc3\xa4ll\xc3\xa4 tulla valituksi vuonna 1966, jolloin vasemmistopuolueet voittivat ainoan kerran Suomen eduskuntavaalien historiassa eduskuntaenemmist\xc3\xb6n._NEWLINE_P\xc3\xa4\xc3\xa4toimittajana ja pakinoitsijana_NEWLINE_Mauno Pelkonen tunnettiin my\xc3\xb6s H\xc3\xa4meen Kansan paitsi p\xc3\xa4\xc3\xa4toimittajana, my\xc3\xb6s pakinoitsijana nimimerkill\xc3\xa4 Mani. H\xc3\xa4nt\xc3\xa4 pidettiin sujuvakielisen\xc3\xa4, mutta my\xc3\xb6s varsin k\xc3\xa4rkev\xc3\xa4n\xc3\xa4 kirjoittajana. H\xc3\xa4nen asiantuntemustaan sek\xc3\xa4 politiikan historiasta ett\xc3\xa4 p\xc3\xa4iv\xc3\xa4npolitiikasta arvostettiin. Sen seurauksena h\xc3\xa4n toimi usein Sosialidemokraattisen Aikakauslehden avustajana ja esiintyi monissa radio- ja tv-ohjelmissa sanavalmiina keskustelijana._NEWLINE_Muussa j\xc3\xa4rjest\xc3\xb6toiminnassa_NEWLINE_Mauno Pelkonen kuului sek\xc3\xa4 Sosialidemokraattiseen Sanomalehtimiesliittoon ett\xc3\xa4 Suomen Sanomalehtimiesten liittoon ja toimi sen alueellisissa yhdistyksiss\xc3\xa4 hallitustasolla._NEWLINE_H\xc3\xa4n johti Kanta-H\xc3\xa4meen Syd\xc3\xa4nyhdistyst\xc3\xa4 sek\xc3\xa4 kuului H\xc3\xa4meenlinnan Rotaryklubiin. H\xc3\xa4n osallistui aktiivisesti my\xc3\xb6s Pohjola-Nordenin kummikuntatoimintaan ja sen puitteissa tehtyihin matkoihin._NEWLINE_Harrastukset ja perhe_NEWLINE_Nuorukaisena Mauno Pelkonen harrasti aktiivisesti nyrkkeily\xc3\xa4 ja voimistelua Kotkan Riennossa. H\xc3\xa4n my\xc3\xb6s opiskeli viulunsoitto, joka my\xc3\xb6hemmin vaihtui vain mandoliininsoitoksi laulun s\xc3\xa4estyksen\xc3\xa4. Mauno Pelkonen tunnettiin my\xc3\xb6s musikaalisena ja kantava\xc3\xa4\xc3\xa4nisen\xc3\xa4 laulajana. Ty\xc3\xb6ns\xc3\xa4 ohella h\xc3\xa4n julkaisi kolme romaania: nuorisokirjan Kalliosaarten salakuljettajat sek\xc3\xa4 kaksi tieteisromaania Valkoisten intiaanien arvoitus ja Miss\xc3\xa4 on Paititin maa (Karisto)._NEWLINE_Mauno Pelkonen asui viimeiset vuotensa vuonna 1955 valmistuneessa omakotitalossa H\xc3\xa4meenlinnan Aulangolla ja harrasti puutarhanhoitoa. _NEWLINE_H\xc3\xa4nen vaimonsa Kastehelmi Pelkonen, o.s. Manninen (1919\xe2\x80\x931991) oli ammatiltaan ompelija ja H\xc3\xa4meenlinnassa arvostettu vaativien ilta- ja k\xc3\xa4velypukujen suunnittelijana ja tekij\xc3\xa4n\xc3\xa4. _NEWLINE_Mauno Pelkoselta j\xc3\xa4i kolme lasta, joista vuonna 1942 syntynyt Antti Pelkonen j\xc3\xa4i el\xc3\xa4kkeelle Malmin kauppaoppilaitoksen matematiikanopettajan ja vararehtorin toimesta. Vuonna 1947 syntynyt Anna-Maija Er\xc3\xa4kangas toimi ennen el\xc3\xa4kkeelle p\xc3\xa4\xc3\xa4sy\xc3\xa4\xc3\xa4n YLEn tv1:n draamaohjelmien tuottajana. Vuonna 1955 syntynyt Tiina Pelkonen ty\xc3\xb6skentelee toimittajana ja tuottajana lehtitalo Unionimediassa. Mauno Pelkosella on kuusi lastenlasta ja kaksi lapsenlapsenlasta (vuonna 2011).'